Didier Deschamps
Store norske leksikon,Sport og spill,Ballsport,Fotball,Fransk fotball
Didier Deschamps er en fransk tidligere fotballspiller og nåværende fransk landslagstrener. Han har vunnet VM-gull både som spiller og trener: I 1998 som spiller, i 2018 som trener.
Fakta A-landskamper som spiller: 103 (4 mål). Klubber som spiller : Nantes (1985–1989), Marseille (1989–1994), Juventus (1994–1999), Chelsea (1999–2000), Valencia (2000–2001). Klubber som trener: Monaco (2001–2005), Juventus (2006–2007), Marseille (2009–2012) Trener for Frankrikes landslag (2012–). Karriere som spiller Didier Deschamps begynte sin profesjonelle fotballkarriere i Nantes i 1985. Etter 111 kamper for den franske klubben gikk turen videre til Marseille. Fem år, én Mesterliga-tittel, to franske ligatitler og 123 kamper senere skiftet han igjen klubb, denne gang til Italia og Juventus. Oppholdet i «den sorte dame» varte i fem år, fra 1994 til 1999. I den italienske klubben vant han tre Serie A-titler, én Mesterliga-tittel, to Italian Supercup-titler, én Italian Cup og én Intercontinental Cup-tittel.Etter fem år i Juventus gikk ferden videre til London og Chelsea FC. Oppholdet i Chelsea ble forholdsvis kort med 27 kamper, men han rakk å vinne FA-cupen. Året etter spilte han i Valencia, og nådde Mesterliga-finalen med klubben. Han fikk ikke spille i finalen, og Valencia tapte mot Bayern München. Han la opp, 32 år gammel. Didier Deschamps er den yngste kapteinen noensinne til å vinne Mesterligaen.For det franske landslaget spilte han 103 kamper og vant VM i 1998 i Frankrike og EM i 2000. I tillegg ble han kåret til årets spiller i Frankrike i 1996. Karriere som trener Deschamps har hatt en innholdsrik trenerkarriere. Han har trent Monaco, Juventus, Marseille og er nå trener for det franske landslaget. I løpet av hans tid i Monaco vant han den franske cupen i 2003 og andreplass i Champions League i 2003–2004. Som Marseille-trener vant han Ligue 1 i 2009–2010 og ligacupen i Frankrike i 2010, 2011 og 2012.Som Juventus-trener tok han laget fra Serie B til Serie A i 2006-2007. Han er den tredje i fotballhistorien som har vunnet VM både som spiller og trener etter Franz Beckenbauer og Mario Zagallo, da Deschamps tok det franske landslaget hele veien i VM i 2018 og slo Kroatia 4–2 i finalen.I 2022 tapte Frankrike VM-finalen mot Argentina. Meritter Deschamps ble verdensmester som spiller i 1998 (lagkaptein), verdensmester som trener 2018 og Europamester som spiller i 2000. Han vant europacupen for serievinnere i 1993 med Marseille og i 1996 med Juventus, har to franske og tre italienske seriemesterskap og ble engelsk cupmester i 2000. Les mer i Store norske leksikon fransk fotball fotball VM i fotball